En ny opgørelse fra Danske Regioner viser, at der er stor forskel på, hvordan de enkelte regioner håndterer 112-opkald. Det skriver Beredskabsinfo. Region Nordjylland er den region, der i færrest tilfælde afviser at sende en ambulance ud, når en borger ringer om hjælp. I 1. kvartal afviste Region Nordjylland at sende en ambulance i 12 % af tilfældene. I den modsatte ende af skalaen er Region Sjælland, der i samme periode afviste at sende en ambulance ud ved 29 % af 112-opkaldene. I Region Hovedstaden er andelen 26 %, mens Region Midtjylland siger nej til at sende en ambulance ved 24 % af 112-opkaldene. I Region Syddanmark førte 12,5 % af 112-opkaldene ikke til en ambulanceudrykning. Siden maj 2011 har det været de fem regioners AMK-vagtcentraler, som har stået for visitationen af alle 112-opkald vedrørende sygdom eller tilskadekomst. Tidligere var det politiets alarmcentraler, som vurderede, om der på baggrund af et 112-opkald skulle afsendes en ambulance, men i dag er det sundhedsfaglige medarbejdere hos regionerne, der vurderer, hvilken hjælp, som der er behov for, og hvordan den enkelte udrykning skal prioriteres. I alle regioner med undtagelse af Region Syddanmark har den del af 112-opkaldene, hvor der ikke sendes en ambulance, været stigende fra 4. kvartal 2011 til 1. kvartal 2012.

Opsummering:
Der er stor forskel på, hvordan regionerne håndterer borgeres 112-opkald. Nordjylland er det sted i landet, hvor det er mest sjældent, at der bliver sendt en ambulance ud.